Paartjie in hof oor vakansieslenterArgieffoto (Foto: Steve Buissinne/Pixabay) Megasen Roland Chetty (38) en Sarasvathi Belinda Pillay (47) het Vrydag in die Durbanse landdroshof verskyn op aanklag van bedrog. Hulle is vrygelaat op borgtog van R5 000 elk en moet op 7 Julie weer in die hof verskyn. Kapt. Nqobile Gwala, woordvoerder van die polisie, het gesê die twee is in hegtenis geneem oor ŉ rits bedrogklagtes wat tussen Februarie 2018 en Oktober 2019 aanhangig gemaak is. “Die verdagtes word met 14 klagtes van bedrog verbind wat in Chatsworth, Phoenix, Malvern, Town Hill, Tongaat en ander gebiede gepleeg is.” Chetty en Pillay word daarvan beskuldig dat hulle beloftes aan niksvermoedende mense gemaak het van afslag-vakansies plaaslik en oorsee. Hulle het uiteindelik sowat R900 000 gebuit. “Die dossiere is oopgemaak en na die provinsiale eenheid wat handelsmisdaad ondersoek, oorgedra. Hulle is die oggend van 28 Mei in hegtenis geneem.” Enigiemand wat slagoffers was van dieselfde slenter word versoek om die ondersoekbeampte, konstabel Durugiah, te kontak by 082 334 8454.